娛圈單打:性女In索女Out 呢頭家散修修
2024年04月12日 00:03
東網電視
更多新聞短片
長壽處境劇《愛‧回家之開心速遞》角色大執位。憑「紅衫魚」一角入屋的蘇韻姿,早前傳出工作態度欠佳而遭雪藏,以為終獲解封,點知伊人自爆「脫無」。另一邊廂,獲封「性女港姐」的林鈺洧,當選以來一直被投閒置散,如今終於唔使再坐冷板櫈,有幸獲召加入劇組。
林鈺洧老竇係林俊賢,本來有星二代光環加持,前途無限,點知呢位港姐當選不久即被爆黑歷史,既曾在友台自揭性事,獲封「性女」,更因為父母的恩怨情仇而成為談論焦點;加上有指她欠下卡數、出席富豪飯局,形象非常麻麻,以致同屆季軍梁超怡都爬佢頭,工作機會比佢更多。
「性女港姐」一直恨拍劇,曾大打開口牌,希望加入《愛‧回家》。等了又等,終獲劇組垂青,據聞將於「接龍初戀cafe」做侍應,更會以男人頭角色示人,TVB擺明有意幫佢洗脫性女形象。《愛‧回家》造就唔少藝人上位,包括「大小姐」林淑敏、「廢青安」周嘉洛等,今次林鈺洧能否把握機會,端視乎其造化。
不過,有新血加入的同時,走的人更多。除了索女蘇韻姿離開令網民大嘆不捨,「細龍生」鄭世豪亦疑跟TVB談不攏薪酬而離巢。有口痕友就話嘞,細龍生本身冇乜叫座力,全靠《愛‧回家》維持曝光率,此番出走,究竟仲有乜可以撈呢?
唉,呢個正正係兩難局面。一方面,大台年年蝕錢,非力捧藝人,唔係被Cut騷,就係被減薪;另一方面,整個娛樂事業不景氣,外面風大雨大,TVB始終大樹好遮蔭。惟有祝福出走的藝人有更好際遇啦!